**iepirkuma**

„Jelgavas novada pašvaldības iestāžu

Nekustamā un kustamā īpašuma  
 apdrošināšanas pakalpojumi”

**Pielikums Nr.2**

**Tehniskā specifikācija – nepieciešamie apdrošināšanas nosacījumi**

**Jelgavas novada pašvaldības iestāžu nekustamā un kustamā īpašuma apdrošināšanai**

1. ***Apdrošinājuma ņēmējs:***

Jelgavas novada pašvaldība

Reģistrācijas Nr.90009118031

Adrese: Pasta iela 37, Jelgava, LV-3001

1. ***Apdrošinātais:***
   1. Jelgavas novada pašvaldība

Reģistrācijas Nr.90009118031

Adrese: Pasta iela 37, Jelgava, LV-3001

* 1. Līdzapdrošinātās personas: Apdrošinātā nekustamā un kustamā īpašuma īpašnieki, valdītāji, atbilstoši zemesgrāmatas datiem, apdrošinātā noslēgtajiem īres, nomas, patapinājuma līgumiem un apdrošināto objektu adresēm.

***3. Riska informācija***

Detalizēts apdrošināmo objektu apraksts, t.sk. apdrošinājuma summas Informatīvā paziņojuma par iepirkumu„Jelgavas novada pašvaldības iestāžu nekustamā un kustamā īpašuma apdrošināšanas pakalpojumi” sniegts Pielikumā Nr.4.

Pretendents nevar izmantot atsauci uz neprecizitātēm Pielikumā nr.4, lai samazinātu vai atteiktu apdrošināšanas atlīdzību, ja tas cēloņsakarīgi nav veicinājis apdrošināšanas gadījuma iestāšanos vai zaudējuma apmēra palielināšanos.

1. ***Apdrošināmie riski – īpašuma apdrošināšana nosauktajiem riskiem***

Pretendents atlīdzina zaudējumus apdrošinājuma ņēmējam apdrošināšanas objekta bojājuma vai bojāejas rezultātā apdrošināto risku dēļ. Apdrošināto risku definīcijas dotas šīs tehniskās specifikācijas 4.1. līdz 4.6 punktos un apakšpunktos. Pretendenta piedāvājums un apdrošināšanas noteikumu nosacījumi nedrīkst būt iztulkoti šaurāk kā 4.1. līdz 4.6. punktos un apakšpunktos norādīts. Ja pretendenta apdrošināšanas noteikumos apdrošināšanas segums ir šaurāks par piedāvājumā ietvertajiem nosacījumiem, tad noteicošie ir tehniskajā piedāvājumā (Pielikums nr.3) ietvertie nosacījumi. Piedāvājumā jābūt precīzi norādītam, kuri apdrošināšanas noteikumu punkti tiks grozīti, atbilstoši pasūtītāja izvirzītajām prasībām. Pretendenta apdrošināšanas noteikumos minētie izņēmumi nevar būt pretrunā ar šajā nolikumā uzskaitītajām apdrošināmo risku definīcijām, t.sk. nevar ierobežot atlīdzināmo apdrošināšanas gadījumu skaitu vai atlīdzības apjomu par apdrošināmajiem riskiem un papildus apdrošināmajiem riskiem.

* 1. ***4.1. Uguns risks:*** 
     1. 4.1.1.UGUNSGRĒKS. Ar ugunsgrēku saprot iepriekš neparedzētu un nekontrolējamu degšanu ar atklātu liesmu, kura izcēlusies no ugunij neparedzētas vai paredzētas vietas, tai turpinot patstāvīgi izplatīties tālāk, t.sk. ugunsgrēka dzēšanas rezultātā radušos bojājumus ugunsdzēsības līdzekļu (ūdens, putas, u.tml.) iedarbības dēļ, kā arī piedūmojuma un sodrēju radītos bojājumus apdrošinātajiem objektiem, neatkarīgi no tā vai uguns bojājusi apdrošināto objektu vai citu;
     2. 4.1.2. ZIBENS SPĒRIENS. Ar zibens spērienu saprot tiešu un netiešu zibens (arī lodveida zibens) iedarbību uz apdrošināto objektu, neatkarīgi no tā vai šis notikums ir vai nav izraisījis ugunsgrēku;
     3. 4.1.3. LIDAPARĀTU UZKRIŠANA. Ar lidaparātu uzkrišanu saprot pilotējama lidaparāta, tā daļu vai tā kravas uzkrišanu apdrošinātajam objektam, neatkarīgi no tā vai šis notikums ir vai nav izraisījis ugunsgrēku;
     4. 4.1.4. EKSPLOZIJA. Ar eksploziju saprot momentānu (eksplozīvu) vielas vai vielu maisījuma ķīmisku pārvērtību, kas rada paaugstinātu spiedienu (triecienvilni). Ar tvertnes (katla, cauruļvada u. tml.) eksploziju saprot pēkšņu ārdošu spiediena spēka izpausmi, kad tvertnes sienas ir bojātas tādā mērā, ka notiek spiediena atšķirību izlīdzināšanās starp tvertnes iekšpusi un ārpusi.
  2. ***4.2. Dabas stihiju risks:***
     1. 4.2.1. VĒTRA. Ar vētru saprot gaisa masas plūsmu, kuras ātrums ir ne mazāks kā 17 metri sekundē. Ja apdrošināšanas gadījuma vietā vēja ātrumu nav iespējams noteikt, tad uzskatāms, ka vētra ir bijusi, ja apdrošinātā objekta apkārtnē (ne tālāk kā 10 kilometru rādiusā) gaisa masas pārvietošanās izraisījusi bojājumus arī labā stāvoklī uzturētām, pret vētru tikpat noturīgām ēkām vai būvēm;
     2. 4.2.2. KRUSA. Ar krusu saprot dažādas formas, lieluma un svara ledus gabalu nokrišņus, kas, nokrītot uz apdrošināto objektu, izraisa tā bojāeju vai bojājumus;
     3. 4.2.3. ZEMESTRĪCE. Ar zemestrīci saprot zemes virsmas svārstības, kuru izraisa dabiskas kustības zemes garozā, kas pēc Rihtera skalas ir vismaz 4 balles stipras vai pēc starptautisko satricinājumu skalas MSK-64 ir vismaz 5 balles stipras;
     4. 4.2.4. SNIEGA, LEDUS SVARS. Ar sniega, ledus svaru saprot nepārtrauktas, intensīvas snigšanas (sniega slāņa palielināšanās par vismaz 10 cm 12 stundu laikā) un/vai strauja atkušņa (diennakts vidējās temperatūras izmaiņas par vismaz 6 (sešiem) grādiem pēc Celsija) rezultātā radušās sniega un/vai ledus masas spiedienu, tam sagraujot vai bojājot apdrošināto objektu, ja bojājums noticis ne vairāk kā 7 (septiņu) dienu laikā pēc nepārtrauktas snigšanas un/vai atkušņa, un attiecīgie laikapstākļi ir reģistrēti jebkurā sertificētā meteroloģisko mērījumu stacijā ne vairāk kā 50 (piecdesmit) kilometru rādiusā no apdrošinātā objekta;
     5. 4.2.5. KOKU, MASTU, STABU UZKRIŠANA. Ar koku, mastu, stabu uzkrišanu saprot koku (tai skaitā zaru), kā arī mastu, stabu un citu konstrukciju brīvu uzkrišanu apdrošināšanas objektam, radot tā bojāeju vai bojājumus.
  3. ***4.3. Šķidruma, tvaika noplūdes risks:*** 
     1. 4.3.1. Ar šķidruma, tvaika noplūdi saprot: šķidruma, tvaika noplūdi
     2. 4.3.1.1. no ēkas iekšpusē esošām inženierkomunikāciju sistēmām (piemēram: ūdens apgādes, kanalizācijas, apkures, lietus notekūdeņu, ventilācijas, kondicionēšanas un ugunsdzēšanas sistēmu cauruļvadiem, sanitārtehnikas vai sadzīves iekārtām) to avārijas, nosprostojuma dēļ;
     3. 4.3.1.2. trešo personu darbības vai bezdarbības dēļ;
     4. 4.3.1.3. no atbilstoši prasībām ekspluatētām stacionārajām automātiskajām ugunsgrēka dzēšanas sistēmām un iekārtām to automātiskas reaģēšanas dēļ;
     5. 4.3.1.4. no cauruļvadiem, kas atzarojas no apdrošinātās ēkas līdz maģistrālajam cauruļvadam un nodrošina apdrošinātās ēkas ūdens, siltuma utt. apgādi, to avārijas dēļ;
     6. 4.3.1.5. šķidruma noplūdi no maģistrālajiem apdzīvotas vietas cauruļvadiem, kas nodrošina ūdens, siltuma utt. apgādi, to avārijas dēļ;
     7. 4.3.2. Šī riska ietvaros sedz pašas apdrošinātā īpašuma inženierkomunikācijas, no kuras cēlusies avārija vai noplūde, remonta vai nomaiņas izdevumus, ja bojājumu cēlonis nav korozija vai nolietojums.
     8. 4.3.3. Cauruļvadu, to ierīču un aprīkojuma avārija ir pēkšņs un neparedzēts to pārrāvums vai plīsums, tai skaitā sala iedarbības rezultātā.
  4. ***4.4. Trešo personu prettiesiskas rīcības risks:***

4.4.1. ZĀDZĪBA AR IELAUŠANOS. Ar zādzību ar ielaušanos saprot tīšu, prettiesisku apdrošināšanas objekta nolaupīšanu, kas izdarīta, mehāniski bojājot šķēršļus, ēku daļas, kas radīti, lai nevarētu brīvi iekļūt Nekustamajā īpašumā, vai atmūķējot tos.

4.4.2. LAUPĪŠANA. Ar laupīšanu saprot saprot tīšu, prettiesisku apdrošināšanas objekta nolaupīšanu uzbrukuma rezultātā, kas saistīts ar vardarbību vai ar vardarbības piedraudējumu, kas ir bīstams dzīvībai vai veselībai,;

* + 1. 4.4.3. ĻAUNPRĀTĪGI BOJĀJUMI. Ar ļaunprātīgiem bojājumiem saprot apdrošinātā īpašuma tīšu iznīcināšanu vai bojāšanu, ko izdarījusi trešā persona, iekļaujot arī apdrošināšanas objektu iznīcināšanu vai bojāšanu, ja to izraisījuši apdrošinājuma ņēmēja darbinieki, kā arī pirmsskolas un mācību iestāžu audzēkņi. Netiek atlīdzināti ļaunprātīgi bojājumi, ko nodarījušas apdrošinājuma ņēmēja iestāžu un institūciju vadošie darbinieki.
  1. ***4.5. Stiklojuma bojājumu risks:***
  2. 4.5.1. Stiklojums ir ēku un telpu pastāvīgais iekšējo un ārējo sienu, griestu, logu un durvju stiklojums (neatkarīgi no tā platības), utml. ēkā iebūvētas stikla daļas.
  3. 4.5.2. Apdrošinātais risks ir pēkšņs un neparedzēts stiklojuma bojājums saplīšanas rezultātā, kas radies apdrošināšanas periodā, t.sk. apdrošinātā darbinieku, pirmsskolas un mācību iestāžu audzēkņu vai trešo personu tīšas vai netīšas darbības vai bezdarbības rezultātā, t.sk. stiklojuma plīsumu, kas radies nenoskaidrota iemesla, cēloņa dēļ. Atlīdzība nav obligāti jāizmaksā par stiklojuma bojājumu notraipīšanas, krāsas toņa izmaiņas, saskrāpēšanas, sazīmēšanas vai virsmas fragmentu nolupšanas rezultātā.
  4. ***4.6. Sadursmes risks****:*
  5. Ar SADURSMI saprot jebkura veida sauszemes transporta līdzekļa, tā iekraušanas vai izkraušanas mehānisma tiešu triecienu apdrošināšanas objektam trešās personas vai apdrošinājuma ņēmēja un līdzapdrošināto personu darbinieku darbības dēļ.

***5. Papildus apdrošināmie riski un segumi***

Pretendenta piedāvājumam tiks piešķirts augstāks novērtējums saskaņā ar Noteikumos pretendentiem ievietoto 1.tabulu, ja iekļaujot piedāvātajā apdrošināšanas prēmijā, tiks piedāvāts segt zaudējumus apdrošinātajam objektam nodarītā bojājuma vai bojāejas rezultātā no 5.1. līdz 5.4. un 5.10., 5.12. punktos minēto papildu risku dēļ, apdrošinot 5.5., 5.6., 5.7., 5.11 .punktos minēto īpašumu un 5.8.un 5.9.punktos minētās izmaksas. Visi šajos punktos norādītie limiti samazinās par izmaksātās atlīdzības apjomu un ir atjaunojami slēdzot atsevišķu vienošanos.

***5.1. Plūdu risks.***

Pēkšņi un neparedzēti bojājumi vai bojāeja, kas radušies strauja ūdens līmeņa celšanās (t.sk. vētras) rezultātā dabīgās vai mākslīgās ūdens tilpnēs, kā arī attiecīgajai vietai un laikam netipiski spēcīgu lietusgāžu dēļ, kad atbilstoši projektam un būvnormatīviem izbūvēta, kā arī pastāvīgi kārtībā uzturēta notekūdeņu savākšanas sistēma nav spējīga uzņemt nokrišņu daudzumu vai, ja šādu lietusgāžu rezultātā notekūdeņu savākšanas sistēma tiek bojāta/salauzta), izņemot gadījumus, kad šādi plūdi apdrošinātā īpašuma vietā notikuši atkārtoti pēdējo 5 (piecu) gadu laikā, sākot skaitīt no Apdrošināšanas gadījuma iestāšanās brīža.

Šiem zaudējumiem tiek noteikts papildu limits 100 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.2. Elektriskās strāvas sprieguma svārstību risks.***

Bojājumi, kas radušies ārēju elektroapgādes traucējumu dēļ, sprieguma novirzes (pārsprieguma) vai pēkšņa tā samazināšanās rezultātā. Šī riska ietvaros netiek segti zaudējumi elektrodrošinātājiem, kā arī citām iekārtām, kuru mērķis ir nodrošināt aizsardzību pret elektroenerģijas sprieguma izmaiņām, t.sk. zibens novedējiem. Šiem zaudējumiem tiek noteikts papildu limits 100 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.3. Iekšējās salūšanas risks.***

Bojājumi, kas radušies, nepielietojot ārēju spēku,, kas radušies jebkurām apdrošinātajā īpašumā esošajām apkures un ventilācijas iekārtām, kuru uzstādīšana ir veikta pēdējo 7 (septiņu) gadu laikā pirms apdrošinātā riska iestāšanās dienas, ja ir veikta un dokumentēta šo iekārtu apkope atbilstoši grafikam un iekārtas ražotāja norādījumiem. Šiem zaudējumiem tiek noteikts papildu limits 20 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.4. Portatīvais elektroniskais aprīkojums.***

Portatīvais elektroniskais aprīkojums ir pasūtītāja lietojumā esošā foto, audio un video tehnika, mērierīces, planšetdatori un portatīvie datori. Portatīvais elektroniskais aprīkojums tiek apdrošināta atbilstoši pretendenta piedāvājumā un šajā tehniskajā specifikācijā minētajiem riskiem, kā arī papildus iekļaujot portatīvā elektroniskā aprīkojuma bojājumu vai bojāeju, kas notikusi apdrošinājuma ņēmēja darbinieku neuzmanīgas rīcības dēļ, piemēram, tā nokrišanu, samērcēšanu, sadauzīšanu utml. Šajā punktā minētajam papildu riskam tiek noteikts papildu limits 30 000,00 EUR apdrošināšanas periodā, attiecībā uz visiem apdrošinātajiem objektiem kopā. Paša risks šim papildu riskam ir ne lielāks kā 200 EUR.

5.4.1. Apdrošināšanas aizsardzība attiecībā uz portatīvo elektronisko aprīkojumu ir spēkā visā Eiropas Savienības un Eiropas Ekonomiskās Zonas teritorijā, tam atrodoties telpās.

5.4.2. Apdrošināšanas aizsardzība attiecībā uz portatīvo elektronisko aprīkojumu ir spēkā visā Eiropas Savienības un Eiropas Ekonomiskās Zonas teritorijā, tam atrodoties transporta līdzekļos. Zādzības risks ir spēkā aizslēgtos transporta līdzekļos ar ieslēgtu signalizāciju. Zādzības risks spēkā tikai no plkst. 6:00 līdz 22:00, ja vien transporta līdzeklis nav bijis novietots garāžā vai apsargājamā stāvvietā. Zādzības risks nav spēkā, ja zādzība izdarīta no automašīnas salona, kā arī, ja nav pierādījumu par ārējiem bojājumiem.

***5.5. Apkures krājumi.***

Apdrošināto risku iestāšanās rezultātā radušos bojājumus vai bojāeju pasūtītāja apkures materiālu krājumiem (malka, ogles, granulas utml.), kas atrodas apdrošinātajos nekustamajos īpašumos vai to palīgēkās, atbilstoši to iegādes dokumentiem un atlikumam apdrošināšanas gadījuma brīdī, ņemot vērā apkures materiālu izlietošanas intensitāti. Šim papildu segumam tiek noteikts papildu limits 10 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.6. Nauda kasē***.

Apdrošināto risku iestāšanās rezultātā radušies skaidras naudas bojājumi vai bojāeja apdrošinātajos objektos esošajos kases aparātos un seifos. Zaudējumi tiek atlīdzināti atbilstoši grāmatvedības uzskaitei. Šim papildu segumam tiek noteikts papildu limits 10 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.7. Mazvērtīgais inventārs***.

Apdrošināto risku iestāšanās rezultātā radušies bojājumi vai bojāeja pasūtītāja darbībā izmantotajam kustamajam īpašumam, kas paredzēts īstermiņa lietošanai vai arī tā vērtība nesasniedz atbilstošo pamatlīdzekļa uzskaites vērtību, piemēram, komplektējošās iekārtu detaļas, trauki, tīrīšanas inventārs utml. un, kas atrodas apdrošinātajos objektos. Šim papildu segumam tiek noteikts papildu limits 10 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.8. Dokumentu atjaunošanas izdevumi***.

Faktiskie un pamatotie izdevumi par apdrošināto risku iestāšanās rezultātā bojāto vai bojā gājušo pasūtītāja drukāto dokumentu atkārtotu izgatavošanu (izmaksas par materiālu, darbu, kopiju saņemšanas vai datu iegūšanas izziņām). Šim papildu segumam tiek noteikts papildu limits 10 000,00 EUR apdrošināšanas periodā, attiecībā uz visiem apdrošinātajiem objektiem kopā.

***5.9. Papildu izmaksas.***

Faktiskās un pierādāmās papildu izmaksas, lai nodrošinātu pasūtītāja iestāžu funkcionēšanu līdz apdrošinātā objekta atjaunošanai, piemēram, papildu transportēšanas izdevumi un/vai aizvietojošo telpu nomas izdevumi, ja apdrošināto risku iestāšanās rezultātā apdrošinātajam objektam nodarīti bojājumi. Šiem izdevumiem tiek noteikts atsevišķs limits 200 000,00 EUR apdrošināšanas periodā uz visiem apdrošinātajiem objektiem kopā.

***5.10. Samazināts pašrisks stiklojumam.***

5.10.1. Stiklojuma bojājumu risks aprakstīts 4.5.punktā;

5.10.2. stiklojuma bojājumu gadījumā pašrisks ir 50,00 EUR.

5.10.3. stiklojuma bojājumu gadījumā pašrisks ir 0,00 EUR.

***5.11. Izmeklēšanas ierīces***

Izmeklēšanas ierīces ir Noteikumu pretendentiem 4.pielikumā minētās ierīces - digitālā nakts redzamības monoklis Pulsar, termokamera Pulsar Quantum un vairākas foto, video kameras ar kopējo atjaunošanas vērtību 7200 EUR. Apdrošinātais risks ir izmeklēšanas ierīču bojājums vai bojāeja šajā tehniskajā specifikācijā minēto risku rezultātā, kā arī zādzība bez ielaušanās, laupīšana, tām atrodoties ārpus ēkām, novietotām Jelgavas novada teritorijā izmeklēšanas darbību veikšanai un pierādījumu iegūšanai atbilstoši normatīvajos aktos noteiktajai procedūrai. Pašrisks katram apdrošināšanas gadījumam ir 200,00 EUR.

**5.12. Ārējo lietus notekcauruļu bojājumu radītie zaudējumi.**

Zaudējumi, kas radušies ārējo lietus notekcauruļu bojājumu rezultātā. Šiem zaudējumiem tiek noteikts papildu limits 10 000,00 EUR apdrošināšanas periodā, attiecībā uz visiem apdrošinātajiem objektiem kopā.

***6. Apdrošināšanas īpašie nosacījumi:***

***6.1. Apdrošinājuma summa, apdrošināšanas atlīdzības noteikšana un tās ierobežojumi nekustamā īpašuma apdrošināšanā***

6.1.1. Nekustamā īpašuma apdrošināšanas maksimālo apdrošināšanas atlīdzību ierobežo 4.pielikumā norādītās nekustamā īpašuma apdrošinājuma summas, kas ir iegūtas reizinot nekustamā īpašuma kopējo platību kvadrātmetros ar vidējām līdzīgu objektu atjaunošanas izmaksām kvadrātmetrā. Pēc apdrošināšanas atlīdzības izmaksas, apdrošinājuma summa objektam tiek atjaunota pilnā apmērā, bez papildu apdrošināšanas prēmijas piemaksas, izņemot nekustamā īpašuma pilnīgas bojāejas gadījumus. Kopējā apdrošināmo objektu apdrošinājuma summa norādīta 4.pielikumā. Apdrošinājuma summa ir noteikta, pamatojoties uz pirmā zaudējuma apdrošināšanas principu visiem apdrošinātajiem nekustamajiem īpašumiem apdrošināšanas periodā, ņemot vērā tehniskās specifikācijas nosacījumus.

6.1.2. Pretendents, iesniedzot piedāvājumu nekustamā īpašuma apdrošināšanai, apliecina, ka tam nav iespēju atkāpties no piedāvājumā noteiktajām apdrošinājuma summām un nav tiesības samazināt apdrošināšanas atlīdzības apmēru, pamatojoties uz zemapdrošināšanas nosacījumiem, visā līguma darbības laikā, ja tāds tiks noslēgts.

6.1.3. Nekustamais īpašums (ēka vai tās daļa) tiek apdrošināts, iekļaujot tā konstruktīvos elementus (t.sk.bet ne tikai pamatu un pagraba konstrukcijas), ārējo, iekšējo apdari (t.sk. iebūvētās mēbeles un žalūzijas), logus, durvis, balkonus, lodžijas, terases, liftus un pacēlājus, iekšējās un ārējās inženierkomunikāciju sistēmas līdz to pieslēgumam pie maģistrālā pievada, bet ne tālāk kā 200 metrus no apdrošinātā objekta, nekustamā īpašuma ārpusē piestiprinātas žalūzijas, izkārtnes, saules paneļus, iekšējās un ārējās notekcaurules, skursteņus, dūmvadus, kā arī ventilācijas, gaisa uzlabošanas, apkures, apsardzes, ugunsdrošības, iebūvētā apgaismojuma un sakaru sistēmas (t.sk. kabeļus) un iekārtas, neatkarīgi no tā vai šīs sistēmas un/vai iekārtas atrodas nekustamā īpašuma iekšpusē vai ārpusē, ja tās ir nepieciešamas nekustamā īpašuma ekspluatācijai.

6.1.4. Pēc apdrošināšanas gadījuma apdrošināšanas atlīdzība jāizmaksā tādā apmērā, lai vēstures, kultūras un arhitektūras pieminekļus un senlaicīgās ēkas varētu atjaunot to vēsturiskajā izskatā, bet ne vairāk par kopējo apdrošinājuma summu.

6.1.5. Ja apdrošinātas telpas, kas ir kopīpašuma daļa, pēc apdrošināšanas gadījuma atlīdzība par kopīpašuma bojājumu jāizmaksā tādā apmērā, kas ir proporcionāla domājamās vai reālās daļas attiecībai pret kopējām atjaunošanas izmaksām. Papildus tam apdrošināšanas atlīdzība jāizmaksā pilnā apmērā par atsevišķajā lietojumā nodotajai daļai (telpām) nodarīto bojājumu novēršanu. Piemēram, ja nodarīts kaitējums dzīvoklim daudzdzīvokļu ēkā, tad atlīdzība pilnā apmērā jāizmaksā par atsevišķajam dzīvoklim nodarīto bojājumu novēršanu un proporcionāli atsevišķajai daļai par kopīpašuma (jumta, koplietošanas telpu, u.c.) bojājumu novēršanu.

6.1.6. Ja apdrošinātas nomātas telpas, tad apdrošināšanas atlīdzība daļēju bojājumu gadījumā jāizmaksā par bojājumu novēršanu tam, kas to veic, pilnas bojāejas gadījumā atlīdzība jāizmaksā tam, kam ir apdrošināmā interese.

***6.2. Kopā ar nekustamo īpašumu apdrošinātais īpašums***

6.2.1. Katrā apdrošināmajā objektā kopā ar nekustamo īpašumu uz tādiem pašiem apdrošināšanas nosacījumiem ir apdrošināts pie zemes vai nekustamā īpašuma fiziski piestiprināts teritorijas labiekārtojums, t.sk. nožogojums, barjeras, vārti, apgaismojums, laistīšanas sistēmas, strūklakas, āra baseini, statujas, akas konstrukcijas, izkārtnes, lapenes, nojumes, ceļa zīmes, bērnu rotaļu un izklaides laukumu elementi, karoga masti, soli, galdi, kā arī dekoratīvie apstādījumi, pagalmu un ceļu segums un bruģis, kas ir pasūtītāja īpašums un atrodas apdrošinātajam nekustamajam īpašumam pieguļošajā teritorijā, bet ne tālāk kā 200 metrus no apdrošinātā nekustamā īpašuma.

6.2.2. Pretendentam 6.2.1. punktā minētā īpašuma apdrošināšana jāveic pēc pirmā zaudējuma atlīdzināšanas principa ar apdrošinājuma summu 10% no nekustamā īpašuma norādītās apdrošinājuma summas, bet ne vairāk kā 20 000,00 EUR katram apdrošinātajam objektam. Par šo summu netiek palielināta kopējā apdrošināmo objektu apdrošinājuma summa, bet tā tiek noteikta kā konkrētā nekustamā īpašuma apdrošinājuma summas apakšlimits. Pēc apdrošināšanas atlīdzības izmaksas, apdrošinājuma summa katram objektam tiek atjaunota pilnā apmērā bez papildus apdrošināšanas prēmijas piemaksas, izņemot apdrošinātā objekta pilnas bojāejas gadījumus.

6.2.3. Pie autoceļiem pie Jelgavas novada Ziemeļu, Austrumu, Dienvidu, Rietumu robežas atrodas 4 Informatīvie objekti “BURA” ar novada simboliku, kuru vērtība noteikta 4.pielikumā, kas fiziski piestiprināti pie zemes un kas apdrošināmi uz tādiem pašiem nosacījumiem kā nekustamais īpašums.

***6.3. Nekustamā īpašuma fiziskā nolietojuma ietekme uz apdrošināšanas atlīdzības apmēru***

* + 1. Nekustamajam īpašumam, kuru tehniskais nolietojums ir līdz 60%, apdrošināšanas atlīdzības apmērs ir jānosaka pilnā atjaunošanai nepieciešamo izmaksu apmērā, nepielietojot nolietojumu ēkas atjaunošanai nepieciešamajiem materiāliem un darbiem.
    2. Nekustamais īpašums, kura tehniskais nolietojums ir lielāks par 60%, ir apdrošināts faktiskajā vērtībā, un tā bojāejas gadījumā apdrošināšanas atlīdzības apmērs ir nosakāms no nekustamā īpašuma atjaunošanas vai iegādes vērtības atņemot nekustamā īpašuma nolietojumu. Tomēr nekustamā īpašuma apdrošināšanas pretendentam ir pienākums segt faktiskajā vērtībā apdrošinātajā nekustamajā īpašumā veiktos un pierādāmos uzlabojumus pilnā to atjaunošanas vērtībā nekustamā īpašuma daļēja bojājuma gadījumā.

***6.4. Kustamā īpašuma apdrošinājuma summa, sastāvs, apdrošināšanas un apdrošināšanas atlīdzības izmaksas nosacījumi.***

6.4.1. Kustamās mantas apdrošināšanas maksimālo apdrošināšanas atlīdzību ierobežo 4.pielikumā norādītie kustamā īpašuma apdrošinājuma summas limiti. Pēc apdrošināšanas atlīdzības izmaksas, apdrošinājuma summa apdrošinātajam objektam tiek atjaunota pilnā apmērā, bez papildu apdrošināšanas prēmijas piemaksas, izņemot kustamā īpašuma pilnīgas bojāejas gadījumus. Kopējā apdrošināmo objektu apdrošinājuma summa noteikta 4.pielikumā saskaņā ar pirmā zaudējuma apdrošināšanas principu 12 mēnešu apdrošināšanas periodā, ņemot vērā tehniskās specifikācijas nosacījumus.

6.4.2. Apdrošināšanas atlīdzība par atsevišķu kustamā īpašuma vienību nepārsniedz konkrētā apdrošinātā objekta atkārtotas iegādes vērtību, vai līdzvērtīga nolietojuma un stāvokļa kustamā īpašuma aizvietošanas vērtību.

6.4.3. Kustamā īpašuma sastāvs apdrošinātajos nekustamajos īpašumos tiek noteikts pamatojoties uz pasūtītāja pamatlīdzekļu uzskaiti grāmatvedībā, vai bibliotēku datu sistēmā. Par kustamo īpašumu uzskata šādus objektus: mēbeles, biroja tehniku un aprīkojumu, datortehniku, wi-fi nodrošinošās iekārtas, neiebūvēto apgaismojumu, sporta nodarbību, kā arī sporta zāļu aprīkojumu un inventāru (t.sk.šaujamieročus, kas tiek izmantoti valsts aizsardzības mācību programmā), iebūvētās un neiebūvētās virtuves iekārtas un virtuvju aprīkojums, grāmatas un bibliotēku fondus, tāfeles, interaktīvās tāfeles un dabas zinību un mājturības kabinetu aprīkojumu, portatīvo elektroniku, skatuves, audio un apgaismes tehniku, datu nesējus, datorprogrammas, kas iegādātas kopā ar datortehniku izmantošanai konkrētajā tehnikā, saimniecības tehniku un aprīkojumu (t.sk. mazo traktortehniku un tās papildaprīkojumu, ja tā nav reģistrējama CSDD vai VTUA LR noteiktajā kārtībā), darbagaldus, instrumentus, mērierīces, tautas tērpus, dejošanas un teātra tērpus, sporta tērpus, gleznas (ja tām ir pieejams novērtējums), antīkus priekšmetus un eksponātus (ja tie ir novērtējami un aizvietojami).

6.4.4. Apdrošināts ir kustamais īpašums, kas reģistrēts apdrošinājuma ņēmēja grāmatvedības uzskaitē kā pamatlīdzeklis vai inventārs un atrodas 4.pielikumā minētajos nekustamajos īpašumos, kā arī kustamais īpašums, kas apdrošinājuma ņēmēja vajadzībām tiks iegādāts apdrošināšanas perioda laikā, ievērojot nosacījumu, ka kopējā apdrošināšanas periodā iegādātā kustamā īpašuma vērtība nepārsniedz 5% no4.pielikumā norādītā kustamā īpašuma kopējās apdrošinājuma summas visos apdrošinātajos objektos.

6.4.5. Apdrošināts arī uzticētais trešām personām piederošais īpašums, par kuru apdrošinājuma ņēmējs un līdzapdrošinātās personas ir materiāli atbildīgas, piemēram, atkritumu konteineri.

6.4.6. Kustamās mantas apdrošināšanā pretendentam nav tiesības samazināt apdrošināšanas atlīdzības apmēru pamatojoties uz zemapdrošināšanas nosacījumiem.

***6.5. Glābšanas un drupu aizvākšanas izdevumi:***

Papildus apdrošināto risku iestāšanās rezultātā apdrošinātajam objektam nodarītajiem tiešajiem bojājumiem, apdrošināšanas segumā jāiekļauj faktiskos un pierādāmos īpašuma glābšanas izdevumus, lai novērstu zaudējumu seku vai apjoma palielināšanos, kā arī drupu aizvākšanas izdevumus. Šiem izdevumiem tiek noteikts apakšlimits 500 000,00 EUR 12 mēnešu apdrošināšanas periodā no kopējās nekustamā īpašuma apdrošinājuma summas, kas samazinās par izmaksātās apdrošināšanas atlīdzības apjomu un ir atjaunojams slēdzot atsevišķu vienošanos.

***6.6. Apdrošināšana remonta darbu laikā.***

Apdrošināšana ir spēkā arī objektā notiekošu remonta un rekonstrukcijas darbu laikā, arī tad, ja veicamajiem darbiem ir nepieciešama saskaņošana būvvaldē vai citur, tomēr pie nosacījuma, ka remonta darbus veic licencēts būvuzņēmums, kuram uz attiecīgo darbu laiku ir spēkā esoša civiltiesiskās atbildības apdrošināšanas polise.

***6.7. Rupja neuzmanība un ļauns nolūks.***

Apdrošināšana ir spēkā un darbojas arī tad, ja apdrošināšanas gadījums ir iestājies telpu nomnieku, apdrošinājuma ņēmēja darbinieku (izņemot pasūtītāja iestāžu un institūciju vadošo darbinieku, deputātu, kā arī pagasta pārvalžu vadītāju), kā arī mācību iestāžu audzēkņu ļaunprātīgas rīcības vai rupjas neuzmanības dēļ, tomēr pretendents iegūst regresa tiesības pret personu, kura darbojusies ļaunā nolūkā vai pieļāvusi rupju neuzmanību.

***6.8. Regresa tiesības.***

Zaudējumu vai bojājumu gadījumā, kas apdrošinātājam jāatlīdzina atbilstoši tehniskās specifikācijas 4., 5. vai 6. punktā norādītajiem apdrošināto risku un segumu nosacījumiem, un kuru cēlonis ir kāda no apdrošinājuma ņēmēja izmantoto preču, produktu ražotāja vai piegādātāja vai pakalpojumu sniedzēja (būvuzņēmējs, projektētājs, būvmateriālu ražotājs un citi) darbība vai bezdarbība, pēc apdrošināšanas atlīdzības saņemšanas apdrošinājuma ņēmējs pilnvaro apdrošinātāju vērsties ar regresa prasību par zaudējumu piedziņu pret atbildīgo (vainīgo) preču, produktu ražotāju vai piegādātāju vai pakalpojumu sniedzēju.

***6.9. Paša risks.***

6.9.1. Apdrošināšanas atlīdzība tiek aprēķināta, no zaudējumu apmēra atskaitot paša risku 500,00 EUR apmērā. Tomēr, paša risks netiek ieturēts gadījumā, ja bojājumus apdrošinātajam īpašumam izraisījis zināma Latvijas Republikā reģistrēta transportlīdzekļa trieciens un ir pierādījumi par tā turētāja vainu.

6.9.2. Ja apdrošināšanas gadījumā ir bojāts tikai nekustamā īpašuma iekšējais vai ārējais stiklojums (neatkarīgi no tā platības), vai ja bojāts tikai portatīvais elektroniskais aprīkojums, tad paša risks ir 200,00 EUR.

6.9.3. Ja vienā apdrošināšanas gadījumā ir bojāti vairāki apdrošinātie objekti, no apdrošināšanas atlīdzības tiek atskaitīts lielākais paša risks (tikai viens). Par vienu apdrošināšanas gadījumu uzskata visus viena apdrošinātā riska iestāšanās rezultātā notikušos cēloņsakarīgos notikumus. Ja zaudējumi vai bojājumi vairākiem apdrošinātajiem objektiem ir radušies viena riska rezultātā saskaņā ar dabas stihiju definīciju, nepārtrauktā 48 stundu laikā Latvijas Republikas teritorijā , tas tiek uzskatīts par vienu apdrošināšanas gadījumu.

6.9.4. Pretendents nedrīkst noteikt procentuālo paša risku.

***6.10. Apdrošināto nekustamo īpašumu adreses.***

Ja apdrošināšanas perioda laikā ir mainījusies kāda no apdrošināto nekustamo īpašumu adresēm, apdrošinājuma ņēmējam ir pienākums viena mēneša laikā par to paziņot pretendentam nepieciešamo grozījumu veikšanai apdrošināšanas līgumā. Tomēr, ja līdz paziņošanai par adreses maiņu ir iestājies apdrošināšanas gadījums apdrošinātajā objektā, kas pēc citiem parametriem ir nepārprotami identificējams, pretendents nedrīkst atteikt apdrošināšanas atlīdzību.

Ja apdrošināšanas polisē un/vai Informatīvā paziņojuma par iepirkumu„Jelgavas novada pašvaldības iestāžu nekustamā un kustamā īpašuma apdrošināšanas pakalpojumi” pielikumā nr.4 norādītā apdrošinātā objekta adresē ir konstatēta kļūda un/vai neprecizitāte, tas neietekmē apdrošināšanas līguma spēkā esamību, ja pēc šajos dokumentos norādītajiem citiem parametriem ir nepārprotami identificējams apdrošinātais objekts.

***7. Apdrošināšanas termiņš***

Apdrošināšanas polises termiņš ir divi gadi, tomēr attiecībā uz objektiem, kas pēc Pasūtītāja prasības tiek pievienoti pēc apdrošināšanas līguma stāšanās spēkā, apdrošināšana ir spēkā līdz polises termia beigām.

***8. Apdrošināšanas prēmijas maksāšanas kārtība***

8.1. Prēmijas apmaksa paredzēta, veicot maksājumu reizi gadā.

8.2. Rēķinu par katru maksājumu jāizraksta par apdrošināmo objektu kopējo apdrošināšanas prēmiju gadā, kas norādīta pretendenta piedāvājumā, saskaņā ar Informatīvā paziņojuma par iepirkumu„Jelgavas novada pašvaldības iestāžu nekustamā un kustamā īpašuma apdrošināšanas pakalpojumi” pielikumu nr.1.

8.3. Rentabilitātes bonuss – ja vienu mēnesi pirms kārtējā apdrošināšanas prēmijas maksājuma kopējais pasūtītāja pretendentam pieteikto (notikušo), izmaksāto un rezervēto atlīdzību līmenis nepārsniedz 50% (piecdesmit procentu) no iepriekšējā samaksātā apdrošināšanas prēmijas maksājuma par polisi, tad pretendents samazina prēmijas lielumu kārtējā rēķinā par piedāvāto rentabilitātes bonusu.

8.4. Pretendentam nav tiesību pieprasīt atmaksāt iepriekš izdota rēķina atlaides apjomu, kas piešķirta saskaņā ar tehniskās specifikācijas 8.3. punkta nosacījumiem, ja pasūtītāja rentabilitāte pasliktinās.

8.5. Otrajā apdrošināšanas gadā tarifa likme nedrīkst paaugstināties.

8.6. Izdodot polisi, pretendentam jānorāda apdrošināšanas prēmiju katram apdrošinātajam objektam.

***9. Apdrošināmo objektu pievienošana***

9.1. Attiecībā uz apdrošināmajiem nekustamā īpašuma objektiem, kas tiek pievienoti līguma darbības laikā, tiek piemērots proporcionālais apdrošināšanas prēmijas aprēķins saskaņā ar šādu formulu:

P = ((AS \*T)/365)\*AD

P – maksājamā apdrošināšanas prēmija;

AS – apdrošināmā objekta apdrošinājuma summa, vadoties pēc līdzīgu objektu apdrošinājuma summas 4.pielikumā.

T – līdzīga apdrošinātā objekta apdrošināšanas prēmijas gada tarifa likme procentos (apdrošināšanas prēmija dalīta ar apdrošinājuma summu \*100)

AD – no objekta pievienošanas līdz apdrošināšanas perioda beigām atlikušais dienu skaits.

9.2.Attiecībā uz līguma darbības laikā pievienotajiem apdrošināmajiem objektiem, automātiski tiek attiecināti visi nosacījumi, kas jau attiecas uz apdrošinātajiem objektiem, tai skaitā kustamā īpašuma maksimālās atlīdzības limiti atbilstoši 4.pielikumam.

9.3. Pretendentam jādod iespēju pasūtītājam samaksāt pirmo apdrošināšanas prēmijas maksājumu par līguma darbības laikā pievienotu objektu 30 dienu laikā no apdrošinātā objekta iekļaušanas apdrošināšanas polises segumā. Nākamie maksājumi jāveic atbilstoši apdrošināšanas polises nosacījumiem.

***10. Zaudējumu regulēšanas prasības***

***10.1. Informēšana par apdrošināšanas gadījumu.***

10.1.1. Pretendentam ir jānodrošina pasūtītājam iespēja attālināti pieteikt apdrošināšanas gadījumu, informāciju sniedzot pa telefonu un/vai aizpildot pieteikumu tiešsaistē interneta pārlūkā, un/vai nosūtot pieteikumu pa e-pastu.

10.1.2. Pretendentam ir jādod tiesības pasūtītājam sniegt informāciju par iestājušos apdrošināšanas gadījumu piecu darba dienu laikā no zaudējuma atklāšanās.

***10.2. Apdrošināšanas gadījumā bojātā īpašuma apskate.***

Pretendentam ir jānodrošina apdrošināšanas gadījumā bojātā īpašuma apskati 3 (trīs) darba dienu laikā pēc 10.1. punktā minētās informācijas saņemšanas, pretējā gadījumā pasūtītājam ir tiesības veikt bojātā īpašuma fotofiksāciju un uzsākt īpašuma atjaunošanu, to nesaskaņojot ar pretendentu.

***10.3. Informēšana par apdrošināšanas gadījuma izskatīšanai nepieciešamo dokumentāciju***

Pretendentam 3 (trīs) darba dienu laikā pēc 10.1. punktā minētās informācijas saņemšanas jāpaziņo par visu apdrošināšanas gadījuma izskatīšanai objektīvi nepieciešamo dokumentāciju.

***10.4. Zaudējumu apmēru apliecinošo aprēķinu, tāmju apstiprināšana.***

10.4.1. Pretendentam 3 (trīs) darba dienu laikā pēc tāmju saņemšanas jānodrošina zaudējumu apmēru apliecinošo aprēķinu, tāmju izskatīšanu un to apmēru apstiprināšanu, ja zaudējumu apmērs nepārsniedz 1 000,00 EUR un 7 darba dienu laikā, ja zaudējumu apmērs pārsniedz 1 000,00 EUR.

10.4.2. Zaudējumu apliecinošo aprēķinu, tāmju apmēru apstiprināšana pretendentam neuzliek pienākumu veikt apdrošināšanas atlīdzības izmaksu gadījumos, ja pēc visu pretendentam nepieciešamo dokumentu saņemšanas tiek konstatēts, ka atbilstoši noslēgtajam apdrošināšanas līgumam konkrētajā gadījumā apdrošināšanas atlīdzības izmaksa nav paredzēta.

***10.5. Lēmumu pieņemšanas termiņi par apdrošināšanas atlīdzības izmaksu.***

Pretendentam 3 (trīs) darba dienu laikā pēc visu objektīvi nepieciešamo dokumentu saņemšanas no pasūtītāja vai atbildīgajām valsts institūcijām jāpieņem lēmumu par apdrošināšanas atlīdzības izmaksu un jāpaziņo šo lēmumu pasūtītājam, nosūtot lēmumu par izmaksu vai motivētu atteikumu veikt apdrošināšanas atlīdzību uz pasūtītāja norādīto e-pasta adresi, kā arī apdrošināšanas līgumu apkalpojošam apdrošināšanas brokerim, ja zaudējumu apmērs nepārsniedz 1 000,00 EUR un 7 darba dienu laikā, ja zaudējumu apmērs pārsniedz 1 000,00 EUR.

***10.6. Apdrošināšanas atlīdzības izmaksas veikšanas termiņi.***

Pretendentam 3 (trīs) darba dienu laikā pēc lēmuma pieņemšanas par apdrošināšanas atlīdzības izmaksu jāveic apdrošināšanas atlīdzības izmaksa uz pasūtītāja norādīto bankas kontu, ja zaudējumu apmērs nepārsniedz 1 000,00 EUR un 7 darba dienu laikā, ja zaudējumu apmērs pārsniedz 1 000,00 EUR. Tas neliedz pasūtītājam un pretendentam vienoties pēc apdrošināšanas gadījuma par atlīdzības pārskaitīšanu būvniekam, kas novērš īpašuma bojājumu.

***11. Pasūtītāja pieprasītais piedāvājuma variants.***

Pasūtītājs apdrošināmo objektu apdrošināšanas piedāvājumu pieprasa iesniegt tikai vienā variantā.

|  |  |
| --- | --- |
| **Piedāvājuma sadaļa** | EUR |
| Paša risks par katru apdrošināšanas gadījumu | 500,00 |
| Paša risks stiklojumam (p.6.9.2., 5.10.2., 5.10.3.) | 200,00 vai 50,00, vai 0,00 |
| Paša risks portatīvajam elektroniskajam aprīkojumam (p.5.4..) | 200,00 |
| Kopējā apdrošinājuma summa apdrošināmajam nekustamajam īpašumam, (t.sk. 6.5.punktā noteiktais apakšlimits 500 000,00 EUR) | 82 532 000,00 |
| Kopējā apdrošinājuma summa kustamajam īpašumam | 12 173 200,00 |
| Plūdu risks, limits saskaņā ar p.5.1. (ja tiek piedāvāts) | 100 000,00 |
| Elektriskās strāvas sprieguma svārstību risks, limits saskaņā ar p.5.2. (ja tiek piedāvāts) | 100 000,00 |
| Iekšējās salūšanas risks, limits saskaņā ar p.5.3. (ja tiek piedāvāts) | 20 000,00 |
| Portatīvais elektroniskais aprīkojums, saskaņā ar p.5.4.1. un/vai 5.4.2. (ja tiek piedāvāts) | 30 000,00 |
| Apkures krājumi, limits saskaņā ar p.5.5. (ja tiek piedāvāts) | 10 000,00 |
| Nauda kasē, limits saskaņā ar p.5.6. (ja tiek piedāvāts) | 10 000,00 |
| Mazvērtīgais inventārs, limits saskaņā ar p.5.7. (ja tiek piedāvāts) | 10 000,00 |
| Dokumentu atjaunošanas izdevumi, limits saskaņā ar p.5.8. (ja tiek piedāvāts) | 10 000,00 |
| Papildu izmaksas, limits saskaņā ar p. 5.9. (ja tiek piedāvāts) | 200 000,00 |
| Izmeklēšanas ierīces, limits saskaņā ar p. 5.11. (ja tiek piedāvāts) | 7 200,00 |
| Ārējo lietus notekcauruļu plīsuma radītie bojājumi, limits saskaņā ar p. 5.12. (ja tiek piedāvāts) | 10 000,00 |